Джеймс Райт
В памет на един испански поет

Превод от английски: Николай Попов, —

chitanka.info

„Кажи сбогом на слънцето

и на житото вместо мен…“

Мигуел Хернандес

Написано в затвора — 1942

Виждам как се задушаваш

под черните сенки на вапцаните в бяло стени.

Ръцете ти пожълтяват в развалините на слънцето.

Сънувам твоя бавен глас — той лети

и опложда тъмните води на духа

с лютни и семена.

Тук, в американския Мидуест[1],

семената долитат от нивите и нахлуват в странното небе

на моя череп.

Крилцата им махат за сбогом,

тих последен поздрав към моята страна.

Пада здрач.

Настъпва дълъг залез

и силозите пълзят на запад.

[1] Среден Запад. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.